CELEX: 62005TJ0443
Trade mark Komunitarja
Proċedimenti ta’ oppożizzjoni
Talba għal trade mark Komunitarja figurattiva PiraÑAM diseño original Juan Bolaños
Trade marks nazzjonali verbali preċedenti PIRANHA
Motivi relatati ma’ rifjut
Probabbiltà ta’ konfużjoni
Xebh tal-prodotti
Artikolu 8,(1)(b) tar-Regolament (KE) Nru 40/94

Il-fatti li wasslu għall-kawża
Fid-9 ta’ Novembru 2001, l-intervenjent ippreżenta applikazzjoni għal reġistrazzjoni ta’ trade mark Komunitarja lill-Uffiċċju għall-Armonizzazzjoni fis-Suq Intern (Trade marks u Disinni) (UASI), skond ir-Regolament tal-Kunsill (KE) Nru 40/94, ta’ l-20 ta’ Diċembru 1993, dwar it-trade mark Komunitarja (
ĠU 1994, L 11, p. 1
), kif emendat.
It-trade mark li għaliha saret l-applikazzjoni għal reġistrazzjoni hija s-sinjal figurattiv li jinkludi l-elementi verbali “pirañam diseño original juan bolaños”, riprodott hawn taħt:
Il-prodotti li għalihom saret l-applikazzjoni għar-reġistrazzjoni jaqgħu taħt il-klassijiet 16, 21 u 25 tal-Ftehim ta’ Nizza dwar il-Klassifikazzjoni Internazzjonali ta’ Prodotti u Servizzi għall-Finijiet tar-Reġistrazzjoni ta trade marks, tal-15 ta’ Ġunju 1957, kif rivedut u emendat (iktar ‘il quddiem il-“Ftehim ta’ Nizza”), u jikkorrispondu għad-deskrizzjonijiet segwenti:
—
klassi 16: “Karti, kartunċin u oġġetti magħmula minn dawn il-materjali, mhux inklużi fi klassijiet oħra; materjal stampat; materjal għal-legatura tal-kotba; ritratti; kartoleriji; sustanzi li jwaħħlu għall-użu ta’ kartolerija u tad-dar; materjali ta’ l-artisti; pniezel taż-żebgħa; tajprajters u oġġetti neċessarji għall-uffiċċju (b’eċċezzjoni ta’ l-għamara); materjal istruttiv u għat-tagħlim (bl-eċċezzjoni ta’ apparat); materjal tal-plastik għall-ippakkjar (mhux inklużi fi klassijiet oħra); karti tal-logħob; tipa tal-printer; inċiżjonijiet ta’ l-istampar”;
—
klassi 21: “Apparat u reċipjenti għall-użu fid-dar jew fil-kċina (minbarra dawk magħmulin minn jew miksijin b’metalli prezzjużi); pettnijiet u sponoż, xkupilji (minbarra pniezel); materjal għal xkupi u xkupilji; materjal tat-tindif; barraxa ta’ l-azzar (steel wool); ħġieġ mhux maħdum jew nofsu maħdum (minbarra dak użat fil-kostruzzjoni); oġġetti tal-ħġieġ, tal-porċellana u fajjenza li mhumiex inklużi fi klassijiet oħra”;
—
klassi 25: “Ħwejjeġ, żraben u kpiepel”.
Din l-applikazzjoni għal reġistrazzjoni ġiet ippubblikata fil-Bullettin tat-trade marks Komunitarji Nru 76/2002 fit-23 ta’ Settembru 2002.
Fit-28 ta’ Novembru 2002, ir-rikorrenti ressqet oppożizzjoni kontra r-reġistrazzjoni tat-trade mark li għaliha saret l-applikazzjoni. L-oppożizzjoni kienet ibbażata fuq ir-reġistrazzjonijiet Spanjoli tat-trade marks verbali PIRANHA, jiġifieri:
—
it-trade mark Nru 790520, irreġistrata fit-28 ta’ Frar 1978 għal prodotti inklużi fil-klassi 25: “Ħwejjeġ, inlużi stvali, żraben u papoċċi”;
—
it-trade mark Nru 2116007, irreġistrata fl-20 ta’ Marzu 1998 għal prodotti inklużi fil-klassi 18: “Ġilda u imitazzjoni tal-ġilda, prodotti oħra ta’ dan il-materjal mhux inklużi fi klassijiet oħra; fêr, bagolli, basktijiet ta’ l-ivvjaġġar, umbrelel, parasoli u bsaten; frosti u oġġetti magħmulin minn sarrâġ”.
L-oppożizzjoni saret kontra l-prodotti kollha msemmija fl-applikazzjoni għal reġistrazzjoni.
Ir-raġunijiet invokati sabiex isostnu l-oppożizzjoni kienu dawk imsemmija fl-Artikolu 8(1)(b) u (5) tar-Regolament Nru 40/94. Ir-rikorrenti enfasizzat l-eżistenza ta’ probabbiltà ta’ konfużjoni minħabba xebh bejn it-trade marks in kwistjoni u x-xebh bejn il-prodotti koperti mit-trade mark li għaliha saret applikazzjoni u t-trade mark preċedenti, kif ukoll ir-reputazzjoni ta’ din ta’ l-aħħar.
Fl-1 ta’ Lulju 2004, l-UASI indirizza notifika lir-rikorrenti bl-għan li hija tressaq il-provi ta’ l-użu tat-trade mark preċedenti Nru 790520. Peress li ma rċevithomx fit-terminu stipulat, id-Diviżjoni ta’ l-Oppożizzjoni ddeċidiet biss fuq il-bażi tal-provi li kienu fil-pussess tagħha.
B’deċiżjoni tad-29 ta’ Ottubru 2004, id-Diviżjoni ta’ l-Oppożizzjoni laqgħet parzjalment l-oppożizzjoni għal “ħwejjeġ, żraben” u għal “kpiepel” inklużi fil-klassi 25, filwaqt li ċaħdet l-applikazzjoni għal reġistrazzjoni għal dawn il-prodotti. Hija kkunsidrat li l-prodotti li għalihom ir-reġistrazzjoni tat-trade mark Komunitarja kienet ġiet mitluba jaqgħu taħt il-klassi 25, u l-prodotti koperti mit-trade mark preċedenti Nru 2116007, li jaqgħu taħt il-klassi 18, kienu jippreżentaw ċertu grad ta’ xebh. It-tqabbil tas-sinjali in kwistjoni kien wera ċertu xebh viżiv u kunċettwali manifest, kif ukoll ċerta identiċità fonetika. Għaldaqstant, id-Diviżjoni ta’ l-Oppożizzjoni stabbilixxiet l-eżistenza ta’ probabbiltà ta’ konfużjoni.
Id-Diviżjoni ta’ l-Oppożizzjoni ċaħdet l-oppożizzjoni f’dak li jikkonċerna l-prodotti li jaqgħu fil-klassijiet 16 u 21 minħabba nuqqas ta’ prova li turi r-reputazzjoni tat-trade mark preċedenti, skond l-Artikolu 8(5) tar-Regolament Nru 40/94.
Fil-15 ta’ Diċembru 2004, l-intervenjent appella quddiem l-UASI kontra d-deċiżjoni tad-Diviżjoni ta’ l-Oppożizzjoni.
B’deċiżjoni tal-21 ta’ Settembru 2005 (iktar ’il quddiem id-“deċiżjoni kkontestata”), l-Ewwel Bord ta’ l-Appell ta’ l-UASI laqa’ l-appell u ċaħad l-oppożizzjoni kollha kemm hi. Huwa kkunsidra li l-prodotti in kwistjoni kellhom natura u għan differenti, li kienu prodotti minn fabbrikanti differenti u kienu mibjugħa permezz ta’ kanali ta’ distribuzzjoni distinti. Skond il-Bord ta’ l-Appell, ma kinitx teżisti relazzjoni ta’ kompetizzjoni jew ta’ sostituzzjoni bejn dawn il-prodotti u, għaldaqstant, ma setgħux jiġu kkunsidrati bħala li jixxiebhu. Minbarra dan, komplementarjetà estetika bejn il-prodotti in kwisjtoni hija wisq soġġettiva sabiex tiġi kkunsidrata. Peress li l-kundizzjoni ta’ xebh tal-prodotti, neċessarja sabiex tiġi stabbilita l-eżistenza ta’ probabbiltà ta’ konfużjoni fuq it-territorju kkonċernat ma kinitx ġiet issodisfata il-Bord ta’ l-Appell iddeċieda li ma kienx neċessarju li jiġi eżaminat il-grad ta’ xebh jew ta’ l-identiċità possibbli bejn is-sinjali in kwistjoni.
It-talbiet tal-partijiet
Ir-rikorrenti titlob lill-Qorti tal-Prim’Istanza sabiex jogħġobha:
—
tannulla d-deċiżjoni kkontestata;
—
tordna lill-UASI jiċħad l-applikazzjoni għal reġistrazzjoni tat-trade mark Komunitarja PiraÑAM diseño original Juan Bolaños għall-prodotti li jaqgħu fil-klassi 25;
—
tordna lill-UASI jbati l-ispejjeż.
L-UASI, fl-istadju ta’ l-osservazzjonijiet bil-miktub tiegħu, jitlob prinċipalment lill-Qorti tal-Prim’Istanza sabiex jogħġobha:
—
tannulla d-deċiżjoni kkontestata;
—
tirrinvija l-kawża lill-Bordijiet ta’ l-Appell sabiex dawn jevalwaw l-importanza tar-rabta bejn il-prodotti in kwisjtoni fl-evalwazzjoni tal-probabbiltà ta’ konfużjoni fil-kawża preżenti;
—
tordna lil kull parti tbati l-ispejjeż tagħha stess,
jew, sussidjarjament lill-Qorti tal-Prim’Istanza sabiex jogħġobha:
—
tiċħad ir-rikors;
—
tordna lir-rikorrenti tbati l-ispejjeż.
Matul is-seduta, l-UASI indika li t-talbiet tiegħu kellhom jiġu interpretati fis-sens li huwa jirrimetti ruħu għall-ġudizzju għaref tal-Qorti tal-Prim’Istanza.
Matul is-seduta, l-intervenjent talab sabiex il-Qorti tal-Prim’Istanza jogħġobha tiċħad l-appell.
Id-dritt
Fuq l-ammissibbiltà ta’ ċerti talbiet tal-partijiet
L-argumenti tal-partijiet
L-UASI jsostni li t-talba tar-rikorrenti sabiex il-Qorti tal-Prim’Istanza tordnalu espressament sabiex jiċħad l-applikazzjoni għal reġistrazzjoni tat-trade mark Komunitarja PiraÑAM diseño original Juan Bolaños hija inammissibbli. Huwa jfakkar li mhuwiex il-kompitu tal-Qorti tal-Prim’Istanza li tindirizza inġunzjonijiet lill-UASI, iżda li dan ta’ l-aħħar għandu jasal għall-konsegwenzi mid-dispożittiv u mill-motivi tas-sentenzi.
Fir-rigward tat-talbiet tiegħu stess, m’hemm xejn li jżomm lill-UASI milli jaderixxi ma’ kap tat-talbiet tar-rikorrenti jew inkella milli sempliċement jirrimetti ruħu għall-ġudizzju għaref tal-Qorti tal-Prim’Istanza, filwaqt li jressaq l-argumenti kollha li jidhrulu xierqa sabiex jiggwidaw lill-Qorti tal-Prim’Istanza.
Il-kunsiderazzjonijiet tal-Qorti tal-Prim’Istanza
Permezz tat-tieni talba tagħha, ir-rikorrenti titlob lill-Qorti tal-Prim’Istanza tordna lill-UASI li jiċħad l-applikazzjoni għal reġistrazzjoni tat-trade mark Komunitarja PiraÑAM diseño original Juan Bolaños għal prodotti li jaqgħu fil-klassi 25.
Jirriżulta minn ġurisprudenza stabbilita li, fil-kuntest ta’ appell imressaq quddiem il-qorti Komunitarja kontra d-deċiżjoni ta’ Bord ta’ l-Appell ta’ l-UASI, dan ta’ l-aħħar huwa meħtieġ, skond l-Artikolu 63(6) tar-Regolament Nru 40/94, li jieħu l-miżuri neċessarji sabiex jikkonforma mad-deċiżjoni tal-qorti Komunitarja. Għaldaqstant, mhuwiex il-kompitu tal-Qorti tal-Prim’Istanza li tindirizza inġunzjoni lill-UASI, u li huwa dan ta’ l-aħħar li għandu jasal għall-konsegwenzi mid-dispożittiv u mill-motivi tas-sentenzi tal-qorti Komunitarja [sentenzi tal-Qorti tal-Prim’Istanza tal-31 ta’ Jannar 2001, Mitsubishi HiTec Paper Bielefeld vs UASI (Giroform),
T-331/99, Ġabra p. II-433
, punt 33, u tal-5 ta’ April 2006, Madaus vs UASI — Optima Healthcare (ECHINAID),
T-202/04, Ġabra p. II-1115
, punt 14]. Għaldaqstant, it-talbiet tar-rikorrenti sabiex il-Qorti tal-Prim’Istanza tordna lill-UASI li jiċħad l-applikazzjoni għal reġistrazzjoni huma inammissibbli.
Għal dak li jikkonċerna t-talbiet ta’ l-UASI li permezz tagħhom huwa jirrimetti ruħu għall-ġudizzju għaref tal-Qorti tal-Prim’Istanza, għandu jiġi mfakkar li, skond il-ġurisprduenza, m’hemm xejn li jżomm lill-UASI milli jaderixxi mal-kap tat-talbiet tar-rikorrenti jew inkella milli sempliċement jirrimetti ruħu għall-ġudizzju għaref tal-Qorti tal-Prim’Istanza, filwaqt li jressaq l-argumenti kollha li jidhrulu xierqa sabiex jiggwidaw lill-Qorti tal-Prim’Istanza [sentenzi tal-Qorti tal-Prim’Istanza tat-30 ta’ Ġunju 2004, GE Betz vs UASI — Atofina Chemicals (BIOMATE),
T-107/02, Ġabra p. II-1845
, punt 36, u tas-16 ta’ Jannar 2007, Calavo Growers vs UASI — Calvo Sanz (Calvo),
T-53/05, Ġabra p. II-37
, punt 27]. Mill-banda l-oħra, l-UASI ma jistax iressaq talbiet favur l-annullament jew favur il-bdil tad-deċiżjonijiet tal-Bord ta’ l-Appell abbażi ta’ punt li ma kienx imqajjem fir-rikors jew jippreżenta raġunijiet li ma kinux imqajma fir-rikors [sentenza tal-Qorti tal-Prim’Istanza tal-25 ta’ Ottubru 2005, Peek & Cloppenburg vs UASI (Cloppenburg),
T-379/03, Ġabra p. II-4633
, punt 22].
Għaldaqstant, billi l-UASI jillimita ruħu li jirrimetti għall-ġudizzju għaref tal-Qorti tal-Prim’Istanza, it-talbiet tiegħu huma ammissibbli.
Fuq il-mertu
In sostenn tat-talbiet tagħha għal annullament, ir-rikorrenti tinvoka motiv wieħed, ibbażat fuq il-ksur ta’ l-Artikolu 8(1)(b) tar-Regolament Nru 40/94.
L-argumenti tal-partijiet
Ir-rikorrenti ssostni li l-Bord ta’ l-Appell żbalja meta qies li ma kien jeżisti ebda xebh bejn il-prodotti koperti mit-trade mark li għaliha saret applikazzjoni għar- reġistrazzjoni, li jaqgħu fil-klassi 25, u l-prodotti koperti mit­-trade mark preċedenti, li jaqgħu fil-klassi 18. Hija tfakkar li l-klassifikazzjoni tal-prodotti u tas-servizzi ssir għal għanijiet esklużivament amministrattivi u li dawn huma r-rabtiet sostantivi bejn il-prodotti u mhux l-appartenenza konvenzjonali tagħhom għal waħda jew l-oħra tal-klassijiet li huma deċiżivi matul l-evalwazzjoni tax-xebh tagħhom. F’dan il-każ, il-Bord ta’ l-Appell kien uża b’mod awtomatiku kriterji wisq ġenerali u astratti. Il-fatturi ta’ xebh tal-prodotti li jikkonsistu min-natura tagħhom, l-użu tagħhom jew l-użu intenzjonat tagħhom, il-karattru kompetittiv jew komplementari tagħhom mhumiex la assoluti u lanqas esklużivi mill-eżistenza ta’ fatturi oħra.
Fir-rigward tal-partikolaritajiet tal-kawża preżenti, u b’mod partikolari ta’ l-appartenenza tal-prodotti in kwistjoni għas-settur tal-moda, ix-xebh tal-prodotti għandu jiġi evalwat mill-pożizzjoni tal-konsumaturi kkonċernati. Madankollu, dawn jistabbilixxu rabtiet stretti bejn il-prodotti in kwistjoni, minħabba l-funzjonament estetiku komuni tagħhom. F’dan ir-rigward, ir-rikorrenti tqis li l-Bord ta’ l-Appell ma evalwax l-importanza tan-neċessitajiet estetiċi fis-soċjetà moderna fil-valur ġust tagħha. Il-perċezzjoni mill-konsumatur tax-xebh bejn il-prodotti in kwistjoni hija, minbarra dan, imsaħħa miċ-ċirkustanza li dawn ta’ spiss jaqsmu l-istess rotot ta’ distribuzzjoni u ta’ bejgħ u huma ta’ spiss iffabrikati mill-istess materjal li jaqa’ fil-klassi 18, il-ġilda.
B’konsegwenza, rabtiet suffiċjenti jgħaqqdu l-prodotti in kwistjoni sabiex dawn jiġu kkunsidrati bħala li jixxiebhu. Ir-rikorrenti tfakkar li l-UASI, fi proċedura ġuridika preċedenti, iddefenda huwa stess l-argument dwar l-eżistenza ta’ komplementarjetà bejn il-prodotti li jaqgħu fil-klassi 25 u prodotti magħmula mill-ġilda u imitazzjoni tal-ġilda mhux inklużi fi klassijiet oħra, li jaqgħu fil-klassi 18, minħabba d-dimensjoni estetika komuni tagħhom. Din il-komplementarjetà tinfirex għall-prodotti kollha tal-klassi 18.
Ir-rikorrenti ssostni li s-sinjali in kwistjoni jixxiebhu wkoll u minn dan tiddeduċi li l-Artikolu 8(1)(b) tar-Regolament Nru 40/94 japplika f’dan il-każ.
L-UASI jiddistingwi, għall-finijiet ta’ l-analiżi tax-xebh tal-prodotti 25 ma’ dawk tal-klassi 18, żewġ gruppi ta’ prodotti li jaqgħu fil-klassi 18.
Fir-rigward, minn naħa, tal-prodotti magħmula mill-ġilda u imitazzjoni tal-ġilda mhux inklużi fi klassijiet oħra, li jaqgħu fil-klassi 18, bħall-aċċessorji personali, l-UASI jikkunsidra li dawn għandhom, lil hinn mill-funzjoni bażika tagħhom, funzjoni dekorattiva, ornamentali u estetika importanti, li għandha rwol deċiżiv matul ix-xiri tagħhom. Minbarra dan, dawn il-prodotti huma ta’ spiss magħmula minn dan l-istess materjal u ddistribwiti fl-istess punti ta’ bejgħ bħall-prodotti tal-klassi 25. Għaldaqstant, il-prodotti in kwistjoni għandhom aktar minn punt komuni u b’hekk jippreżentaw għall-anqas livell baxx ta’ xebh bejniethom. B’hekk il-Bord ta’ l-Appell kiser l-Artikolu 8(1)(b) tar-Regolament Nru 40/94, billi kkunsidra li d-differenzi bejn dawn il-prodotti kienu tali li huma biss kienu jeskludu kull riskju ta’ konfużjoni għall-pubbliku rilevanti.
Minbarra dan, l-UASI jitlob lill-Qorti tal-Prim’Istanza tindika jekk eżami astratt ta’ dawn il-prodotti jippermettix li jiġi stabblit li jeżisti, jew jista’ jeżisti, bejn dawn, ċertu xebh li jkun inħoloq permezz ta’ relazzjoni ta’ komplementarjetà, u skond il-każ, li jiġi ppreċiżat li dawn huma l-kundizzjonijiet meħtieġa għal dak li jikkonċerna l-fatturi l-oħra li jippermettu li tiġi stabbilita l-eżistenza ta’ riskju ta’ konfużjoni fit-territorji li għandhom jiġu kkunsidrati.
Huwa jikkonferma li huwa sostna, fil-kuntest tal-proċeduri ġuridiċi preċedenti, l-argument ta’ l-eżistenza ta’ relazzjoni ta’ komplementarjetà stretta bejn ċerti prodotti tal-klassi 18, bħal basktijiet, portafolli, portmonijiet u aċċessorji oħra tal-ġilda jew imitazzjoni tal-ġilda, li jinsabu fost il-prodotti magħmula mill-ġilda u imitazzjoni tal-ġilda mhux inklużi fi klassijiet oħra koperti mit-trade mark preċedenti u l-ħwejjeż, żraben u l-kpiepel, koperti mit-trade mark li għaliha saret applikazzjoni għal reġistrazzjoni. Il-ġurisprudenza tal-Qorti tal-Prim’Istanza ma tiċħadx dan l-argument.
Min-naħa l-oħra, għal dak li jirrigwarda l-prodotti l-oħra tal-klassi 18 (ġilda u imitazzjoni tal-ġilda, fêr, bagolli, basktijiet ta’ l-ivvjaġġar, umbrelel, parasoli u bsaten; frosti u oġġetti magħmulin minn sarrâġ), l-UASI jqis li dawn huma ħafna aktar differenti mill-prodotti tal-klassi 25 u li fir-rigward tagħhom id-dimensjoni estetika mhijiex dominanti.
Matul is-seduta, l-intervenjent sostna li l-Bord ta’ l-Appell kien għamel evalwazzjoni ġusta tal-ġurisprudenza meta kkunsidra li l-prodotti in kwistjoni ma kinux jixxiebhu. Fis-sustanza, huwa jikkunsidra li l-kanali ta’ distribuzzjoni tal-prodotti in kwisjtoni huma ġeneralment differenti. Minbarra dan, il-komplementarjetà estetika hija kriterju wisq vag sabiex tiġi kkunsidrata. Minbarra dan, huwa jikkunsidra li, peress li s-sinjali in kwistjoni ma jippreżentawx livell ta’ xebh minimu, ma tistax, f’kull każ, teżisti probabbiltà ta’ konfużjoni għall-pubbliku rilevanti.
Il-kunsiderazzjonijiet tal-Qorti tal-Prim’Istanza
Skond l-Artikolu 8(1)(b) tar-Regolament Nru 40/94, fuq oppożizzjoni minn proprjetarju ta’ trade mark preċedenti, l-applikazzjoni għar-reġistrazzjoni ta’ trade mark hija miċħuda “jekk minħabba identiċità jew xebħ bejn iż-żewġ trade marks u l-identiċità jew xebħ tal-prodotti jew servizzi koperti mit-trade marks teżisti probabiltà ta’ konfużjoni minn naħa tal-publiku fit-territorju fejn it-trade mark preċedenti hija protetta; il-probabiltà ta’ konfużjoni tinkludi wkoll il-probabiltà li ssir assoċjazzjoni mat-trade mark preċedenti”. Barra minn hekk, skond l-Artikolu 8(2)(a)(ii) tar-Regolament Nru 40/94, trade marks preċedenti jfissru t-trade marks irreġistrati fi Stat Membru, meta d-data ta’ applikazzjoni għal reġistrazzjoni tiġi qabel dik ta’ applikazzjoni għar-reġistrazzjoni tat-trade mark Komunitarja.
Skond ġurisprudenza stabbilita, il-possibbiltà ta’ konfużjoni f’moħħ il-pubbliku, li hija ddefinita bħala l-possibbiltà li l-pubbliku jista’ jaħseb li l-prodotti jew is-servizzi in kwistjoni jiġu mill-istess impriża jew, jekk ikun l-każ, minn impriżi marbuta ekonomikament, għandha tiġi evalwata b’mod globali billi jittieħdu in kunsiderazzjoni l-fatturi rilevanti kollha tal-każ [ara, fir-rigward ta’ l-interpretazzjoni ta’ l-Artikolu 4(1)(b) tad-Direttiva tal-Kunsill 89/104/KEE, tal-21 ta’ Diċembru 1998, biex jiġu approssimati l-liġijiet ta’ l-Istati Membri dwar it-trade marks (
ĠU 1989, L 40, p. 1
), fejn il-kontenut normativ huwa, fis-sustanza, identiku għal dak ta’ l-Artikolu 8(1)(b) tar-Regolament Nru 40/94, is-sentenzi tal-Qorti tal-Ġustizzja tad-29 ta’ Settembru 1998, Canon,
C-39/97, Ġabra p. I-5507
, punt 29, u tat-22 ta’ Ġunju 1999, Lloyd Schuhfabrik Meyer,
C-342/97, Ġabra p. I-3819
, punt 17, u, fir-rigward ta’ l-interpretazzjoni ta’ l-Artikolu 8(1)(b) tar-Regolament Nru 40/94, is-sentenza tal-Qorti tal-Prim’Istanza tat-23 ta’ Ottubru 2002, Oberhuaser vs UASI — Petit Liberto (Fifties),
T-104/01, Ġabra p. II-4359
, punti 25 u 26].
Din l-evalwazzjoni globali timplika ċerta interdipendenza bejn il-fatturi li ttieħdu in kunsiderazzjoni u, b’mod partikolari, bejn ix-xebh tat-trade marks u dak tal-prodotti jew tas-servizzi kkonċernati. Għaldaqstant, livell baxx ta’ xebh bejn il-prodotti jew is-servizzi kkonċernati jista’ jiġi kkumpensat minn livell għoli ta’ xebh bejn it-trade marks, u viċi versa (sentenzi Canon, punt 35 iktar ’il fuq, punt 17, Lloyd Schuhfabrik Meyer, punt 35 iktar ’il fuq, punt 19, u Fifties, punt 35 iktar ’il fuq, punt 27).
Sabiex jiġi evalwat ix-xebh bejn il-prodotti, għandhom jiġu kkunsidrati l-fatturi rilevanti kollha li jikkaratterizaw ir-relazzjoni bejn dawn il-prodotti, liema fatturi jinkludu, b’mod partikolari, in-natura tagħhom, l-użu intenzjonat tagħhom, l-użu tagħhom kif ukoll il-karattru tagħhom ta’ prodotti li jikkompetu jew li jikkomplementaw lil xulxin (sentenza Canon, punt 35 aktar ’il fuq, punt 23). Fatturi oħra jistgħu wkoll jiġu kkunsidrati, bħal, per eżempju, ir-rotot ta’ distribuzzjoni tal-prodotti kkonċernati [sentenza tal-Qorti tal-Prim’Istanza tal-21 ta’ April 2005, Ampafrance vs UASI — Johnson & Johnson (monBeBé),
T-164/03, Ġabra p. II-1401
, punt 53].
Skond ir-Regola 2(4) tar-Regolament tal-Kummissjoni (KE) Nru 2868/95, tat-13 ta’ Diċembru 1995, li jimplementa r-Regolament Nru 40/94 (
ĠU L 303, p. 1
), kif emendat, il-klassifika ta’ prodotti u servizzi li tirriżulta mill-Ftehim ta’ Nizza hija stabbilita esklużivament għal għanijiet amministrattivi. Konsegwentement, dawn il-prodotti ma jistgħux jiġu meqjusa bħala differenti minħabba li jidhru fi klassijiet differenti biss.
Huwa fid-dawl ta’ dawn il-kunsiderazzjonijiet li l-legalità tad-deċiżjoni kkontestata għandha tiġi evalwata.
Għandu jiġi enfasizzat li l-Bord ta’ l-Appell ikkunsidra li ma kienet teżisti ebda probabbiltà ta’ konfużjoni għall-pubbliku rilevanti abbażi biss ta’ paragun bejn il-prodotti in kwistjoni. Madankollu xebh, anki jekk ta’ livell baxx, bejn il-prodotti in kwistjoni, kien imponsa fuq il-Bord ta’ l-Appell l-obbligu li jivverifika jekk livell għoli ta’ xebh eventwali bejn is-sinjali kienx ta’ natura li jqajjem, f’moħħ il-konsumatur, probabbiltà ta’ konfużjoni fir-rigward ta’ l-oriġini tal-prodotti.
Għaldaqstant, għandu jiġi vverifikat jekk l-evalwazzjoni tal-Bord ta’ l-Appell li tgħid li l-prodotti in kwisjtoni ma jixxibħux hijiex fondata.
Fl-ewwel lok, il-prodotti fil-klassi 25 u l-prodotti fil-klassi 18 huma ta’ spiss iffabbrikati mill-istess materja prima, jiġifieri mill-ġilda jew imitazzjoni tal-ġilda. Din iċ-ċirkustanza tista’ tiġi kkunsidrata fl-evalwazzjoni tax-xebh bejn il-prodotti. Madankollu, minħabba l-varjetà kbira ta’ prodotti li jistgħu jiġu magħmula mill-ġilda jew imitazzjoni tal-ġilda, dan il-fattur mhuwiex biżżejjed, fih innifsu, sabiex jiġi stabbilit xebh bejn il-prodotti [ara, f’dan is-sens, is-sentenza tal-Qorti tal-Prim’Istanza tal-1 ta’ Marzu 2005, Sergio Rossi vs UASI — Sissi Rossi (SISSI ROSSI),
T-169/03, Ġabra p. II-685
, punt 55].
Madankollu, fit-tieni lok, jidher li l-kanali ta’ distribuzzjoni ta’ xi uħud mill-prodotti in kwistjoni huma identiċi. Madankollu, għandha ssir distinzjoni skond jekk il-prodotti tal-klassi 25 humiex mqabbla ma’ grupp wieħed jew ieħor ta’ prodotti tal-klassi 18 identifikati mill-UASI.
Minn naħa, fir-rigward tat-tieni grupp ta’ prodotti tal-klassi 18 (ġilda u imitazzjoni tal-ġilda, fêr; bagolli, basktijiet ta’ l-ivvjaġġar; umbrelel, parasoli u bsaten; frosti u oġġetti magħmulin minn sarrâġ), il-Bord ta’ l-Appell seta’ jikkonstata tajjeb li l-kanali ta’ distribuzzjoni kienu differenti minn dawk użati għad-distribuzzjoni tal-prodotti tal-klassi 25. Il-fatt li dawn iż-żewġ kategoriji ta’ prodotti jistgħu jinbiegħu fl-istess stabbilimenti kummerċjali, bħal ma huma l-istabbilimenti kbar tal-bejgħ jew is-supermarkits mhuwiex partikolarment sinjifikattiv, peress li f’dawn il-postijiet tal-bejgħ wieħed jista’ jsib prodotti ta’ natura varja mingħajr ma’ dawn jiġu mogħtija l-istess oriġini mill-konsumaturi [ara, f’dan is-sens, is-sentenza tal-Qorti tal-Prim’Istanza tat-13 ta’ Diċembru 2004, El Corte Inglés vs UASI — Pucci (EMILIO PUCCI),
T-8/03, Ġabra p. II-4297
, punt 43].
Min-naħa l-oħra, fir-rigward ta’ l-ewwel grupp ta’ prodotti tal-klassi 18, jiġifieri l- prodotti magħmula mill-ġilda u imitazzjoni tal-ġilda mhux inklużi fi klassijiet oħra, bħal, per eżempju,
handbag
, portmoni jew portafoll, għandu jiġi enfasizzat li dawn il-prodotti huma ta’ spiss ikkummerċjalizzati mal-prodotti tal-klassi 25, fil-punti ta’ bejgħ li mhumiex biss magħmula minn stabbilimenti li għandhom distribuzzjoni kbira, iżda wkoll fi ħwienet aktar speċjalizzati. Dan huwa fattur li għandu jiġi kkunsidrat fl-evalwazzjoni tax-xebh ta’ dawn il-prodotti.
Hemm lok li jiġi mfakkar li barra minn hekk, il-Qorti tal-Prim′Istanza kkonfermat l-eżistenza ta’ livell baxx ta’ xebh bejn il-prodotti “basktijiet tan-nisa” u “żraben tan-nisa” (sentenza SISSI ROSSI, punt 42 iktar ‘il fuq, punt 68). Din il-konklużjoni għandha tapplika għar-relazzjoni bejn il-prodotti koperti mit-trade mark li għaliha saret applikazzjoni għar-reġistrazzjoni, u li jaqgħu fil-klassi 25, u l-prodotti magħmula mill-ġilda u imitazzjoni tal-ġilda mhux inklużi fi klassijiet oħra, li jaqgħu fil-klassi 18, koperti mit-trade mark preċedenti.
Fid-dawl ta’ dak li ntqal, għandu jiġi kkonstatat li livell baxx ta’ xebh jeżisti bejn il-prodotti tal-klassi 25 u l-ewwel grupp ta’ prodotti tal-klassi 18. Konsegwentement, il-Bord ta’ l-Appell ma setax jikkonkludi li kien hemm nuqqas ta’ probabbiltà ta’ konfużjoni għall-pubbliku rilevanti abbażi biss ta’ xebh tal-prodotti in kwistjoni.
Fir-rigward ta’ komplementarjetà eventwali tal-ħwejjeġ, taż-żraben u tal-kpiepel, li jaqgħu fil-klassi 25, u tal-“prodotti magħmula mill-ġilda u imitazzjoni tal-ġilda mhux inklużi fi klassijiet oħra” li jaqgħu fil-klassi 18, għandu jiġi mfakkar li, skond il-ġurisprudenza, il-prodotti komplementari huma dawk li bejniethom teżisti rabta stretta, fis-sens li wieħed huwa indispensabbli jew importanti għall-użu ta’ l-ieħor, b’mod li l-konsumaturi jistgħu jaħsbu li r-responsabbiltà tal-fabbrikazzjoni ta’ dawn il-prodotti taqa’ fuq l-istess impriża [sentenza SISSI ROSSI, punt 42 iktar ‘il fuq, punt 60].
Madankollu, prodotti bħaż-żraben, tal-ħwejjeġ, tal-kpiepel jew handbags jistgħu jissodisfaw, lil hinn mill-funzjoni primarja tagħhom, funzjoni estetika komuni billi jikkontribwixxu, flimkien, għax-xbieha esterna tal-konsumatur ikkonċernat.
Għaldaqstant, il-perċezzjoni tar-rabtiet li jgħaqqduhom għandha tiġi evalwata billi jittieħed in kunsiderazzjoni t-tentattiv eventwali ta’ koordinazzjoni fil-preżentazzjoni ta’ din ix-xbieha esterna, li jimplika koordinazzjoni tal-komponenti differenti tagħha fl-istadju tal-ħolqien tagħhom jew meta jiġu miksuba. Din il-koordinazzjoni tista’ teżisti b’mod partikolari bejn il-ħwejjeġ, iż-żraben u l-kpiepel li jaqgħu fil-klassi 25, u l-aċċessorji differenti għal ħwejjeġ li jikkumplementawhom, bħall-handbags fil-klassi 18. Din il-koordinazzjoni eventwali tiddependi mill-konsumatur ikkonċernat, mit-tip ta’ attività li għaliha din ix-xbieha esterna hija maħluqa (b’mod partikolari xogħol, sport jew divertiment) jew mill-istrateġiji ta’ marketing ta’ l-atturi ekonomiċi tas-settur. Minbarra dan, iċ-ċirkustanza li dawn il-prodotti huma ta’ spiss mibjugħa fl-istess punti ta’ bejgħ speċjalizzati hija ta’ natura li tiffaċilita l-perċezzjoni mill-konsumatur ikkonċernat ta’ rabtiet stretti li jeżistu bejniethom kif ukoll li ssaħħaħ l-impressjoni li r-responsabbiltà tal-fabbrikazzjoni tagħhom taqa’ fuq l-istess impriża.
Minn dan jirriżulta li ċerti konsumaturi jipperċepixxu l-eżistenza ta’ rabta stretta bejn il-ħwejjeġ, iż-żraben u l-kpiepel, li jaqgħu fil-klassi 25, u l-aċċessorji għal ħwejjeġ li jikkorrispondu għal ċerti “prodotti magħmula mill-ġilda u imitazzjoni tal-ġilda mhux inklużi fi klassijiet oħra” li jaqgħu fil-klassi 18, u li għalhekk jistgħu jaslu għall-konklużjoni li r-responsabbiltà tal-fabbrikazzjoni tagħhom taqa’ fuq l-istess impriża. Għaldaqstant, il-prodotti koperti mit-trade mark li għaliha saret applikazzjoni għal reġistrazzjoni li jaqgħu fil-klassi 25 jippreżentaw livell ta’ xebh ma’ l-aċċessorji għal ħwejjeġ inklużi fil-“prodotti tal-ġilda u imitazzjoni tal-ġilda mhux inklużi fi klassijiet oħra”, li jaqgħu fil-klassi 18, li ma jistax jiġi kkunsidrat bħala baxx.
Għalhekk, il-Bord ta’ l-Appell żbalja meta kkunsidra li ma kinitx teżisti probabbiltà ta’ konfużjoni mingħajr ma għamel analiżi preliminari tax-xebh eventwali tas-sinjali.
Fid-dawl ta’ dak li ntqal, hemm il-lok li l-uniku motiv ibbażat fuq ksur ta’ l-Artikolu 8(1)(b) tar-Regolament Nru 40/94 għandu jiġi milqugħ u, konsegwentement, li d-deċiżjoni kkontestata tiġi annullata.
Fuq l-ispejjeż
Skond l-Artikolu 87(2) tar-Regoli tal-Proċedura, il-parti li titlef għandha tbati l-ispejjeż, jekk dawn ikunu ġew mitluba.
Peress li d-deċiżjoni tal-Bord ta’ l-Appell ġiet annullata u l-UASI għandu jiġi kkunsidrat bħala tellief, minkejja t-talbiet tiegħu, hemm lok li huwa jiġi ordnat ibati l-ispejjeż tar-rikorrenti, kif mitlub minn din ta’ l-aħħar. Peress li l-intervenjent tilef, hemm lok li jbati l-ispejjeż tiegħu.

Għal dawn il-motivi,
IL-QORTI TAL-PRIM’ISTANZA (Ir-Raba’ Awla Estiża)
taqta’ u tiddeċiedi:

1)
Id-deċiżjoni ta’ l-Ewwel Bord ta’ l-Appell ta’ l-Uffiċċju għall-Armonizzazzjoni fis-Suq Intern (Trade marks u Disinni) (UASI) tal-21 ta’ Settembru 2005 (kawża R 1191/2004-1) hija annullata.

2)
L-UASI għandu jbati l-ispejjeż tiegħu kif ukoll dawk sostnuti minn El Corte Inglés, SA.

3)
Juan Bolaños Sabri għandu jbati l-ispejjeż tiegħu.

Legal
Wiszniewska-Białecka
Vadapalas
Moavero Milanesi
Wahl
Mogħtija fil-Qorti bil-miftuħ fil-Lussemburgu, fil-11 ta’ Lulju 2007.
E. Coulon
Reġistratur
H. Legal
President
(
*1
)	Lingwa tal-kawża: l-Ispanjol.